**ערכים חברתיים בראי המקרא:**

נקודת המוצא של מערך זה הוא: המקרא (חוקיו ודברי הנביאים) מהווה בסיס לתרבותנו היום, על המקרא נשענים המשנה, התלמוד ואף החוק הישראלי. הדאגה לחלש בחברה ("גר, יתום ואלמנה") היה מאז ומתמיד מאושיות תרבותנו. נגדיר שיטות שלטון בנות זמננו, ונתייחס למגילת העצמאות.

את השיעור ניתן להעביר לבחירת המורה/מנחה באמצעות מצגת או באמצעות עבודה בקבוצות, לכל קבוצה נותנים מקור עם שאלות.

**מקורות מקראיים:**

**א. החוק המקראי**

**שמות, כ"ב, 20-23:** וְגֵר לֹא-תוֹנֶה וְלֹא תִלְחָצֶנּוּ  כִּי-גֵרִים הֱיִיתֶם בְּאֶרֶץ מִצְרָיִם.  **כא** כָּל-אַלְמָנָה וְיָתוֹם לֹא תְעַנּוּן.  **כב** אִם-עַנֵּה תְעַנֶּה אֹתוֹ כִּי אִם-צָעֹק יִצְעַק אֵלַי שָׁמֹעַ אֶשְׁמַע צַעֲקָתוֹ.  **כג** וְחָרָה אַפִּי וְהָרַגְתִּי אֶתְכֶם בֶּחָרֶב וְהָיוּ נְשֵׁיכֶם אַלְמָנוֹת וּבְנֵיכֶם יְתֹמִים.

הסבר קצר: מיהו הגר: אדם היושב בארץ שאינה ארץ מולדתו (גם אברהם בבראשית כ"ג, מכנה עצמו כ'גר' בפני הכנענים). הוא אינו בעל קרקע ולכן בתקופת המקרא הגר הוא עני. בתורה באופן כללי יש דגש מיוחד על היחס הגרים, לראיה הגר מופיע 36 פעמים בתורה יותר מכל מצווה אחרת. חז"ל טענו שגר הוא אדם שעזב את דתו כדי להשתלב בדת היהודית וזכויותיו ככל ישראל! היום הגרים הם העובדים הזרים או מבקשי המקלט.

 בחוק זה הדרישה היא שלא לרמות את הגר. הסיבה היא לא לעשות לגר את מה שעשו לנו בארץ מרים "אל תעשה לחברך מה ששנוא עליך" ולא לנהוג בחוסר צדק כלפי האלמנה והיתום, החוק מוסיף איום מפורש מי שירמה את הגר ויעשוק את האלמנה והיתום דינו יהיה להיות כמותם (מידה כנגד מידה). נשותיהם יהפכו לאלמנות, וילדיהם ליתומים.

**דברים, כ"ד, 17-22**:  לֹא תַטֶּה מִשְׁפַּט גֵּר יָתוֹם וְלֹא תַחֲבֹל בֶּגֶד אַלְמָנָה.  יח וְזָכַרְתָּ כִּי עֶבֶד הָיִיתָ בְּמִצְרַיִם וַיִּפְדְּךָ יְהוָה אֱלֹהֶיךָ מִשָּׁם עַל-כֵּן אָנֹכִי מְצַוְּךָ לַעֲשׂוֹת אֶת-הַדָּבָר הַזֶּה.  {ס} יט כִּי תִקְצֹר קְצִירְךָ בְשָׂדֶךָ וְשָׁכַחְתָּ עֹמֶר בַּשָּׂדֶה לֹא תָשׁוּב לְקַחְתּוֹ לַגֵּר לַיָּתוֹם וְלָאַלְמָנָה יִהְיֶה  לְמַעַן יְבָרֶכְךָ יְהוָה אֱלֹהֶיךָ בְּכֹל מַעֲשֵׂה יָדֶיךָ.  {ס} כ כִּי תַחְבֹּט זֵיתְךָ לֹא תְפַאֵר אַחֲרֶיךָ  לַגֵּר לַיָּתוֹם וְלָאַלְמָנָה יִהְיֶה.  כא כִּי תִבְצֹר כַּרְמְךָ לֹא תְעוֹלֵל אַחֲרֶיךָ  לַגֵּר לַיָּתוֹם וְלָאַלְמָנָה יִהְיֶה.  כבוְזָכַרְתָּ כִּי-עֶבֶד הָיִיתָ בְּאֶרֶץ מִצְרָיִם עַל-כֵּן אָנֹכִי מְצַוְּךָ לַעֲשׂוֹת אֶת-הַדָּבָר הַזֶּה.

הסבר קצר: דרגה לחלש באה לידי ביטוי בפסוקים אלה באיסור לקיחת מאלמנה את הבגד שלה כערבון (בשל חוב) כמו כן המקרא דואג לאוכל לחלשים בחברה.

**ויקרא, י"ח, 34:** כְּאֶזְרָח מִכֶּם יִהְיֶה לָכֶם הַגֵּר הַגָּר אִתְּכֶם וְאָהַבְתָּ לוֹ כָּמוֹךָ כִּי-גֵרִים הֱיִיתֶם בְּאֶרֶץ מִצְרָיִם אֲנִי ה' אֱלֹקיכֶם:

הסבר קצר: דרישה להתייחס לגר כפי שמתייחסים לאדם מישראל ואף לאהב אותו כפי שאוהבים אדם מישראל. כלומר עלינו לתת יחס אחיד לאדם מישראל ולאדם גר ללא שוב הפליה ואבחנה.

**ב. מדברי הנביאים**

**עמוס, ה', 12-15:** כִּי יָדַעְתִּי רַבִּים פִּשְׁעֵיכֶם, וַעֲצֻמִים חַטֹּאתֵיכֶם; צֹרְרֵי צַדִּיק לֹקְחֵי כֹפֶר, וְאֶבְיוֹנִים בַּשַּׁעַר הִטּוּ...  דִּרְשׁוּ-טוֹב וְאַל-רָע, לְמַעַן תִּחְיוּ; וִיהִי-כֵן יְהוָה אֱלֹהֵי-צְבָאוֹת, אִתְּכֶם--כַּאֲשֶׁר אֲמַרְתֶּם. שִׂנְאוּ-רָע וְאֶהֱבוּ טוֹב, וְהַצִּיגוּ בַשַּׁעַר מִשְׁפָּט;

הסבר קצר: המשפט התקיים בתקופת המקרא בשער העיר, בקטע זה דורש עמוס לעשות משפט צדק גם לעניים, שהרי העניים לא יכולים לשלם שוחד, אין להם מי שיעמוד ויעיד לזכותם, הם בודדים מול מערכת המשפט העלול להיות מושחת. שופט עלול להטות משפט לטובת העשיר ואולי אף למשלם שוחד. בנוסף מאשים עמוס את העשירים שהם אויביהם של העניים .

**עמוס, ב', 6-8:** עַל-מִכְרָם בַּכֶּסֶף צַדִּיק, וְאֶבְיוֹן בַּעֲבוּר נַעֲלָיִם.  הַשֹּׁאֲפִים עַל-עֲפַר-אֶרֶץ בְּרֹאשׁ דַּלִּים, וְדֶרֶךְ עֲנָוִים יַטּוּ..... וְעַל-בְּגָדִים חֲבֻלִים יַטּוּ, אֵצֶל כָּל-מִזְבֵּחַ; וְיֵין עֲנוּשִׁים יִשְׁתּוּ, בֵּית אֱלֹהֵיהֶם.

הסבר קצר: השופטים מרשיעים את הצדיק תמורת כסף, ומוכנים למכור לעבדות עני תמורת דבר פעוט כמו זוג נעליים. הַשֹּׁאֲפִים = רומסים ומשפילים עד עפר עניים. לוקחים את המעיל של העני כמשכון (ערבון) משום שאין לו שום דבר אחר למשכן ועל מעיל זה הם עורכים אוכל כשמגיעים בית המקדש בכדי לחגוג לאלוהים.

שאלה: מה אומר עמוס בקטע שלפניך בנוגע ליחס לחלשים בחברה?

**ישעיה, א', 15-17:**  וּבְפָרִשְׂכֶם כַּפֵּיכֶם אַעְלִים עֵינַי מִכֶּם גַּם כִּי-תַרְבּוּ תְפִלָּה אֵינֶנִּי שֹׁמֵעַ  יְדֵיכֶם דָּמִים מָלֵאוּ. רַחֲצוּ הִזַּכּוּ הָסִירוּ רֹעַ מַעַלְלֵיכֶם מִנֶּגֶד עֵינָי  חִדְלוּ הָרֵעַ.  לִמְדוּ הֵיטֵב דִּרְשׁוּ מִשְׁפָּט אַשְּׁרוּ חָמוֹץ שִׁפְטוּ יָתוֹם רִיבוּ אַלְמָנָה.

הסבר קצר: ישעיהו יוצא כנגד תושבי יהודה העסוקים בפולחן אך שוכחו כיצד לנהוג במוסריות, ובעיקר חשוב לעשות משפט צדק ליתום ולאלמנה. אַשְּׁרוּ חָמוֹץ = לישר את החמס כלומר הגזל. רִיבוּ – לעשות משפט צדק לאלמנה.

**ירמיה, ז', 5-6:** כִּי אִם-הֵיטֵיב תֵּיטִיבוּ אֶת-דַּרְכֵיכֶם וְאֶת-מַעַלְלֵיכֶם  אִם-עָשׂוֹ תַעֲשׂוּ מִשְׁפָּט בֵּין אִישׁ וּבֵין רֵעֵהוּ.   גֵּר יָתוֹם וְאַלְמָנָה לֹא תַעֲשֹׁקוּ וְדָם נָקִי אַל-תִּשְׁפְּכוּ בַּמָּקוֹם הַזֶּה...

הסבר קצר: דרישתו של ירמיהו מהעם פשוטה מאוד לנהוג במוסריות! גם ירמיה חוזר על הרעיונות של עמוס וישעיהו לעשות משפט צדק, וכמובן לא לעשוק ולנהוג בחוסר צדק דווקא כלפי החלשים בחברה: גר, יתום ואלמנה.

**מקורות מהמדינה בימינו**

הגישה הליברלית הגדרה: סדר מדיני חברתי הרואה בפרט כאחראי   לענייניו ולפיכך החופש הוא בסיס להגשמה עצמית.

מטרת העל של הגישה הליברלית: תחרות חופשית פיתוח וניצול כישורים אישיים דאגה מינימלית לאזרחים נזקקים.

הגישה הסוציאל דמוקרטית: הגדרה: סדר מדיני חברתי הרואה בקהילה כאחראית לצמצום  הפערים ולכן השוויון הוא לא רק  פורמלי. השלטון מגיע  להתערבות רבה בחיי הפרט  והחברה כדי לצמצם את הפערים הכלכליים   חברתיים ולאפשר לחלשים לממש את השוויון.

מטרות העל של הגישה סוציאל דמוקרטית: צמצום פערים חברתיים –  קידום של כל החברה. הענקת הזדמנות שווה לכל האזרחים. לאפשר  תנאי קיום מעבר לצרכים הבסיסיים, קידום השוויון בתחומי חינוך בריאות שיכון רווחה.

המדינה היום דואגת לזכויות סוציאלסטיות כגון: דיור, בריאות, סעד, רווחה, עבודה ותנאי עבודה וחינוך.

**הצצה במגילת העצמאות:**

"מדינת ישראל תהא מושתתת על יסודות החירות, הצדק והשלום לאור חזונם של לנביאי ישראל".

**סיכום השיעור:**

הערך: איזו גישה עולה בקנה אחד עם גישת הנביאים?

כתבו את דעתכם בצורה מנומקת באיזו גישה אתם הייתם בוחרים לו היה ביכולתכם לקבוע את מדיניותה הכלכלית של מדינת ישראל. ולאור הכתוב במגילת העצמאות.